genade, en die Gans Andere God | ekke dink
Posted by ekkedink on 04/08/2011	Ek stem saam met Malan Nel in “Om uit Genade te Leef” dat talle mense ongelukkig ‘n verskriklike skewe beeld van God gevorm het; hetsy deur ervarings en “goedkoop” troos, hetsy deur “goedkoop” moralistiese prediking, hetsy deur kategese…. Hoe dit ook al sy, dit het versoorsaak dat talle mense nie die vreugde van ‘n oorwinningslewe kan geniet nie. Ons is vasgevang in hierdie skewe beelde oor wie God is, Sy karakter….en uiteindelik oor hoe genade regtig werk….
Ek wil iets oorkom as ek hoor iemand praat van God as “die ou man daarbo“… so asof God deterministies die skepping “gestart” het en nou, soos ‘n afgetrede ou man maar net sit en kyk hoe hierdie “bal hardloop”; asof Hy niks meer kan doen aan die gang van Sy skepping nie. Hierdie soort beelde oor God gaan gewoonlik ook saam met ‘n beeld van God as ‘n polisieman, as ‘n pretbederwer; iemand wat met ‘n wakende oog oor ons wag hou … net om ons te “zap” as ons iets verkeerd gedoen het. Hierdie beskouing oor God verklap gewoonlik hoe ons oor God dink, trouens, dit verklap gewoonlik dat daar eintlik nie sprake is van ‘n persoonlike verhouding met God nie…. eerder dat God iets (met alle respek gesê) is daarbo; vêr weg van ons af en min gepla met wat eintlik hier met ons lewe aangaan. Iemand het dan ook eendag gesê, ons moet God tog nie lastig val met ons gebede oor alledaagse “klein” dingetjies nie; dit is ons eie verantwoordelikheid. God het baie groter dinge om oor “bekommerd” te wees. Betty Midler het ook mos ‘n liedjie gesing: “From a Distance“.
Ons verhouding met God is in Christus HERSTEL! Weet ons wat dit beteken? God kyk nie meer na ons in ons sondigheid nie, maar deur die bloed van Jesus. Die gebroke verhouding is herstel….dis asof Eva glad nie die appel geeet het nie 🙂 Ja, nou is hy weer ons Vader. Miskien moet ek hier gou iets byvoeg….. miskien is die rede vir ons “swak” beeld oor God gekoppel aan ‘n swak vader-beeld. Kom ek stel dit positief… hoe beter ervaring en beeld ‘n mens het van jou eie Vader, hoe makliker is dit om God se Vaderskap te aanvaar EN te geniet! Floyd McClung (ek dink – the Father heart of God) het geskryf hieroor en sê dat jou aardse vaderbeeld direk gekoppel is aan jou beeld van God as Vader. So, Hy is my Vader….en as jou aardse vader jou “hero” is, wonderlik….en as jou aardse vader jou teleurgestel het…. Hy is alles wat jou aardse Vader dan nie is/was nie! Het ons al gedink oor die effek van egskeiding en afwesig/besige vaders op die “vaderbeeld” van kinders….?
Hierdie wete verander die kwaliteit van ons lewe, want ons is nou in ‘n herstelde verhouding, God se kinders. Ons het nou deel aan die Drie-enige God, wat verder beteken dat Hy in my woon deur die Heilige Gees – Immanuel God. Dit beteken ongelukkig nie dat alles voortaan reg, goed, probleemloos sal verloop nie. Nêrens word dit aan ons beloof nie, wel dat God ALTYD dáár sal wees; altyd ons sal vashou, sal troos en bemoedig, altyd BY ons sal wees. So baie keer is mense kwaad vir God omdat dinge nie verloop soos húlle gedink het dit behoort te verloop nie; of omdat iemand na aan hom/haar dood is; of siekte, pyn lyding…. Hy is nie my Vader en by my net wanneer dit goed gaan nie, of wanneer ek “goed” voel nie. Ook in my donkerste, nee, JUIS in my donkerste uur is God daar om my vas te hou, my te troos, die trane af te vee! Hy is my Vader omdat Hy God is! Omdat die verhouding herstel is; omdat ek Sy kind is! Geloof, godsdiens, verhoudings-geloof is nie ‘n towerstaf vir elke moeilikheid wat my pad kruis nie! Geloof is om uit genade te leef!
So, ons verhouding met God in en deur Jesus Christus maak alles anders; bepaal die kwaliteit van hierdie lewe; bepaal die oorwinningsperspektief! Dis ‘n lewe in die teenwoordigheid van God (Coram Deo), dis ‘n lewe waarin ek weet: te midde van my eie gebrokenheid, waarvan die sonde so naby aan my is soos “môre”, is en bly ek in ‘n persoonlike verhouding met die Gans Andere, die Skeppergod; die God wat reeds oorwin en reeds die heerskappy het; die God wat in Christus my reeds vrygespreek het, vergewe het nou en vir altyd! Soos Malan Nel sê: om uit genade te leef, is om anders te dink oor God; om in ‘n persoonlike verhouding met ‘n Persoon te staan, nie ‘n vreemde, misterieuse wese iewers daarbo nie? Dis om deel te hê aan die oorwinning!; om selfs mee te werk om die oorwinning te help realiseer.
This entry was posted in genade, mens wees, teologies. Bookmark the permalink.
internet en geloof 5 responses to “genade, en die Gans Andere God”	MaanKind sê:	23/08/2011 om 20:40	Ek sien nou, ek was reeds vandag op jjou blog, maar het nie spore gelos nie.
Antwoord	Lana Wood sê:	24/08/2011 om 11:41	Kan maar net amen se op dit wat jy geskryf het. Ek is nie altyd bly dat ek die spoor so byster geraak het, en dat die Here my uit so ‘n totale moeras gered het nie. Maar nou weet ek hoe groot Sy genade is, en dat wedergeboorte in ‘n oomblik jou oe en ore oopmaak en jy in ‘n nuwe dimensie saam met God beweeg. Nie langer ‘godsdiens’ wat ek so gehaat het nie (‘n paar weke voor my bekering het ek een Sondag my ore toegedruk toe ek kerkklokke hoor, en hardop begin gil,) maar ‘n wonderlike ‘verhouding’ met ‘n lewende God. Genade onbeskryflik groot het Hy aan my bewys……..
Antwoord	ekkedink sê:	25/08/2011 om 07:51	soli Deo Gloria!
Antwoord	Terugklingel: oor die “lewe” « ekke dink
Terugklingel: God se wil? « ekke dink